Pretoriase chirurg in sy huis geskiet | Netwerk24
07 Junie 2021 16:56
Die polisie ondersoek 'n saak van poging tot moord en huisroof nadat 'n hart- en borschirurg Sondag in sy huis in Pretoria geskiet is.
Dr. Willem Roos (58), wat 'n spreekkamer in die Montana-hospitaal het en spesialiseer in kardiotorakale chirugie, is in sy huis in Waterkloofrif oorval.
Kapt. Mavela Masondo, polisiewoordvoerder, sê drie mans het om 11:30 toegang tot die huis verkry. Hoewel besonderhede oor die aanval min is, het Masondo bevestig dat Roos in die been geskiet is.
Sy vrou, wat ook tuis was, is nie in die aanval beseer nie.
Die aanvallers het die egpaar ook beroof van 'n vuurwapen, 'n plasmaskerm-televisie, 'n skootrekenaar en buitelandse valuta.
"Volgens ons inligting ry die verdagtes in 'n wit Nissan X-trail-voertuig. Die polisie stel ook ondersoek in oor hoe hulle toegang tot die woning verkry het," sê Masondo.